**ИЗВОД ИЗ ЗАПИСНИКА СА ПРВОГ САСТАНКА САВЕТА РОДИТЕЉА ШКОЛЕ ОДРЖАНОГ 07.09.2015. ГОДИНЕ СА ДНЕВНИМ РЕДОМ:**

1. Конституисање Савета родитеља
2. Усвајање записника са претходне седнице
3. Извештај директора о дешавањима у раду Школе између две седнице Савета родитеља
4. Усвајање годишњег плана и програма рада Савета родитеља
5. Разматрање извештаја о реализацији Годишњег плана школске 2014/15. године
6. Изборни предмети
7. Упознавање родитеља са Правилником о безбедности ученика, осигурање ученика
8. Упознавање родитеља са Правилником о понашању у школи, отворена врата
9. Ученички динар, набавка лектире за школску библиотеку
10. Хуманитарне и остале акције школе
11. Излети, ескурзије и настава у природи
12. Именовање члана Савета родитеља за тим за самовредновање
13. Именовање члана Савета родитеља за стручни актив за развојно планирање
14. Предлог годишњег плана рада за школску 2015/16 годину
15. Разно

До избора новог председника Савета родитеља седницу је водио представник родитеља одељења 1/1 Саша Ђорђевић.

Дневни ред је једногласно усвојен, с тим што је додата нулта тачка дневног реда: излагање професора Др Бранислава Тиодоровића о вирусним инфекцијама деце током боравка у школи у природи и превентивним и интервентним мерама. Излагању су присуствовали и сви учитељи.

**Тачка 1.** Конституисање Савета родитеља: за председника је изабран Небојша Бошковић, за заменика предедника Марија Стојановић, за записничара Миодраг Петровић.Сви су изабрани једногласно.

**Тачка 2.** Председник Савета Небојша Бошковић је прочитао извод из записника са претходног састанка који је једногласно усвојен.

**Тачка 3.** Директор школе Божидар Стошић је информисао Савет о раду школе између две седнице. Упознао је родитеље са најважнијим активностима у припреми нове школске године: уређивање школе и школског дворишта (обновљене столице у три учионице, окречене учионице, нове столице и столови за трпезарију), кадровски и организационо школска година је успешно почела; улица Димитрија Драговића је једносмерна од Ђерапске ка улици Радоја Дакића, што је била иницијатива Савета родитеља због безбедности деце.

Родитељи су предложили да се школско двориште обезбеди од шетње паса, вожње бицикла и мотора по спортским теренима и атлетској стази.

Директор је одговорио да ће поново бити постављене табле за забрану увођења паса и да ће на табли бити и телефон комуналне полиције.

**Тачка 4.** Једногласно је усвојен план и програм рада Савета родитеља за школску 2015/16. годину.

**Тачка 5.** Директор Божидар Стошић је поднео извештај о реализацији Годишњег плана рада школе.

**Тачка 6.** Јелена Божић, педагог школе, је упознала Савет родитеља са изборним предметима у школи након изјашњавања: од 1. до 4. разреда изборни предмет је народна традиција, од 5. до 8. разреда информатика; од 1. до 8. разреда обавезни изборни предмети су грађанско васпитање и православни катихизис; изборни језик од 5. до 8. разреда је италијански или немачки, а изабрани спорт у 5. разреду је рукомет, у 6. разреду кошарка, у 7. и 8. разреду одбојка.

**Тачка 7. и 8.** Ана Тодоровић је информисала родитеље о Правилнику о безбедности и Правилима понашања и упутила родитеље да се детаљно информишу о Статуту школе и свим правилницима на школском сајту.

Директор је информисао родитеље о осигурању: ученици су осигурани преко осигуравајуће куће „Сава“ 24 сата дневно 365 дана у години.

Отворена врата за родитеље биће организована као и ранијих година, а распоред ће бити истакнут на вратима школе.

**Тачка 9. и 10**. Директор школе Божидар Стошић је информисао родитеље да ученички динар није обавезан и да служи искључиво за подизање стандарда ученика у школи. Родитељи су добили на увид извештај о утрошку ученичког динара прошле школске године. За ову школску годину је предложен и једногласно усвојен износ од 600 динара (2 пута по 300 динара) за прво дете, 300 динара за друго дете у школи, док треће дете не плаћа ништа, ако су сва деца у школи.

Директор је упознао родитеље и са прикупљањем новца за школску библиотеку. Једногласно је усвојен предлог да родитељи ученика првог реазреда једнократно уплате 600 динара за набавку и обнову библиотечког фонда, чиме се обезбеђује лектира за целокупно школовање.

Једногласно је усвојен предлог да се у школи организују хуманитарне и друге акције.

**Тачка 11**. Директор школе Божидар Стошић је информисао чланове Савета да ће екскурзије и настава у природи бити организоване путем јавне набавке велике вредности, са лиценцираним лицем Александром Јаношевићем. Све екскурзије од 2. до 8.разреда биће реализоване на јесен, а екскурзија 1. разреда на пролеће. Савет родитеља је једногласно усвојио предлог да накнада за бригу о деци буде 450 динара.

**Тачка 12. и 13.** Једногласно је усвојен предлог да Ивана Младеновић Ћирић буде члан Тима за самовредновање, Небојша Бошковић члан Тима за развојно планирање и Марија Стојановић члан Тима за заштиту деце од насиља, злостављања и занемаривања.

**Тачка 14.** Директор је информисао Савет о Годишњем плану рада за школску 2015/16. годину.

**Тачка 15**. Мајка двојице наших ученика 6. и 7. разреда упознала је Савет са садржајем писма које је упутила Министарству просвете и науке, Заштитнику грађана и директору школе, а објављено је и у дневном листу „Вечерње новости“, у коме је изразила незадовољство због честе промене уџбеника, тако да млађи син не може да користи наслеђене уџбенике.

Директор је рекао да је сваки избор, као и промену уџбеника, прати добро образложење у писаној форми.